Pavlova poslanica Kološanima (Šarić)/Glava 2.
1 Jer hoću da vi znate, koliku borbu imam za vas i za one, što su u Laodiceji, i za sve, koji ne vidješe lica mojega u tijelu, 

2 Da se utješe srca njihova, da sjedinjeni u ljubavi dođu do svega bogatstva punine razboritosti, te upoznaju tajnu Boga Oca i Isusa Krista, 

3 U kojemu je sve blago mudrosti i znanja skriveno. 

4 A ovo govorim, da vas nitko ne prevari zamamljivim riječima. 

5 Jer ako tijelom i nijesam kod vas, ali sam duhom s vama, radujući se i videći vaš red i čvrstoću vaše vjere u Krista. 

6 Kako dakle primiste Krista Isusa Gospodina, onako živite u njemu, 

7 Ukorijenjeni i nazidani u njemu i utvrđeni vjerom, kao što naučiste, obilujte u njoj zahvalnošću. 

8 Pazite, da vas tko ne pokvari mudrovanjem i ispraznom prijevarom po predaji ljudi, po počelima svijeta, a ne po Kristu, 

9 Jer u njemu stanuje sva punina Božanstva bivstveno; 

10 I u njemu ste ispunjeni, koji je glava svakome poglavarstvu i vlasti; 

11 U kojemu ste bili i obrezani obrezanjem nerukotvorenim, svukoste tjelesnu put, obrezanjem Kristovim, 

12 Zakopani s njim u krštenju, u kojemu s njim i uskrsnuste po vjeri u silu Boga, koji ga uskrsnu od mrtvih. 

13 I vas, koji ste bili mrtvi u prestupcima i u neobrezanju tijela svojega, oživio je s njim, oprostivši nam sve prestupke, 

14 Izbrisavši zadužnicu, koja je bila svojom odredbom protiv nas, i to uklonivši prikova je na križ; 

15 I razoružavši poglavarstva i vlasti, izvede ih smjelo na ugled, pobijedivši ih u njemu. 

16 Neka vas dakle nitko ne osuđuje za jelo, ili za piće, ili za kakav blagdan, ili za mlađak, ili za subote; 

17 što je sjena budućih stvari; a tijelo je Kristovo. 

18 Neka vas nitko ne liši nagrade, koji uživa u postu i službi anđela ponoseći se stvarima, što ih je tobože vidio, uzalud nadimajući se mišljenjem tijela svojega, 

19 A ne držeći se glave, iz koje je sve tijelo pomoću zglavaka i sveza složeno i sastavljeno, i raste za rast u Bogu, 

20 Ako dakle umrijeste s Kristom počelima svijeta, zašto vas, kao da još živite u svijetu, vežu propisima: 

21 "Ne dotakni se!" Ne okusi!" "Ne opipaj!"? Sve to propada s upotrebom, 

22 To su zapovijedi i nauke i ljudske. 

23 Imaju doduše priliku mudrosti po umišljenoj pobožnosti, postu i trapljenju tijela, ali u njima nema ništa časno, nego da se zasiti tijelo. 

Pavlova poslanica Kološanima (Šarić)